DA Den Europæiske Unions Tidende L 365/8

PROTOKOL

om fastsættelse af de fiskerimuligheder og de finansielle bidrag, der er omhandlet i fiskeripartnerskabsaftalen mellem Republikken Madagaskar og Det Europæiske Fællesskab

Artikel 1

Anvendelsesområde

1. Fiskerimulighederne i henhold til fiskeripartnerskabsaftalens artikel 5 fastsættes således:

Tun og beslægtede arter (tun, bonit, kongemakrel, spydfisk, sværdfisk), tilknyttede arter og fiskeri under mandat fra Kommissionen for Tunfisk i Det Indiske ocean (IOTC) med undtagelse af — arter, der er beskyttet af internationale konventioner — arter, for hvilke IOTC har forbudt tilbageholdelse om bord, omladning, landing eller opbevaring af hele eller dele af fangsten, navnlig arter af familien Alopiidae, Sphyrnidae, og — følgende arter: Cethorinus maximus, Rhincodon typus, Carcharodon carcharias, Carcharinus falciformis, Carcharinus longimanus. — 40 notfartøjer til tunfiskeri, og — 32 langlinefartøjer med flydeline med en tonnage på over 100 BT — 22 langlinefartøjer med flydeline med en tonnage på op til 100 BT.

2. Punkt 1 anvendes, jf. dog denne protokols artikel 8 og 9.

Artikel 2

Varighed

Denne protokol med bilag finder anvendelse i en periode på 4 år fra datoen for dens midlertidige anvendelse.

Artikel 3

Principper og mål for gennemførelsen af denne protokol

1. De to parter forpligter sig til at fremme ansvarligt fiskeri i Madagaskars fiskerizone efter princippet om ikke-diskrimination af de forskellige flåder, der fisker i denne zone. Alle foranstaltninger til teknisk bevarelse i forbindelse med tildelingen af fiskeritilladelser, som præciseret i bilag 2 til denne protokol, finder anvendelse for alle udenlandske industriflåder, der fisker i Madagaskars fiskerizone under samme tekniske forhold, som gælder for flåder fra EU.

2. Parterne forpligter sig til at sikre gennemførelsen af denne protokol i overensstemmelse med artikel 9 i Cotonou-aftalen om væsentlige elementer i menneskerettighederne, principperne om demokrati og retsstaten, og de grundlæggende elementer vedrørende god forvaltning af offentlige anliggender, bæredygtig udvikling og en sund og bæredygtig miljøforvaltning.

Artikel 4

Finansiel modydelse

1. For hele den periode, der er omhandlet i artikel 2, fastsættes den finansielle modydelse, der er omhandlet i fiskeripartnerskabsaftalens artikel 7, til 6 107 500 EUR.

2. Denne finansielle modydelse beregnes som følger:

2.1. et årligt beløb på 866 250 EUR for hvert af de første to år af protokollens gyldighedsperiode og 787 500 EUR for hvert af de følgende to år, svarende til en referencemængde, for alle arter, på 15 750 ton pr. år for at få adgang til Madagaskars fiskerizone, og

2.2. et fast beløb på 700 000 EUR pr. år til støtte for og gennemførelse af Madagaskars fiskeri- og havpolitik. Den finansielle modydelse til støtte af fiskeriet stilles til rådighed for Ministeriet for fiskeressourcer og fiskeri.

3. Denne artikels punkt 1 anvendes, medmindre andet fastsættes i denne protokols artikel 5, 6, 8, 11 og 12.

4. Den finansielle modydelse, som er omhandlet i punkt 2, indbetales til Madagaskars statskasse på en konto i Madagaskars nationalbank, og Madagaskar sender kontooplysningerne til Den Europæiske Union inden begyndelsen af den midlertidige anvendelse og bekræfter disse hvert år.

Artikel 5

Betalingsbetingelser for den del af den finansielle modydelse, der vedrører adgang

1. Såfremt Den Europæiske Unions fiskerfartøjers årlige fangster af de i artikel 1 anførte arter i Madagaskars fiskerizone, som indberettet og godkendt, i overensstemmelse med del 1 i kapitel IV i bilaget til denne protokol, overstiger den referencemængde, der er angivet i artikel 4, punkt 2.1, hæves beløbet for den årlige finansielle modydelse med 55 EUR i de to første år af protokollens gyldighedsperiode og med 50 EUR i de to sidste år for hver yderligere ton, der fanges.

2. Imidlertid må det årlige beløb, som Den Europæiske Union betaler for at få adgang til Madagaskars fiskerizone, ikke overstige det dobbelte af det beløb, der er anført i artikel 4, punkt 2.1, for det pågældende år. Hvis Den Europæiske Unions fartøjers fangster i Madagaskars fiskerizone overstiger en mængde, der svarer til det dobbelte af den samlede årlige mængde, betales det skyldige beløb for mængden, der overstiger denne grænse, det følgende år.

3. Betalingen af den del af den finansielle modydelse, der vedrører Den Europæiske Unions fiskerfartøjers adgang til Madagaskars fiskerizone, erlægges senest 90 dage efter datoen for denne protokols midlertidige anvendelse, som omhandlet i artikel 15, for det første år og senest på samme dato for den midlertidige anvendelse af nævnte protokol i de følgende år.

4. Madagaskars myndigheder har enekompetence med hensyn til anvendelsen af den finansielle modydelse, der er omhandlet i artikel 4, punkt 2.1.

Artikel 6

Gennemførelse og betaling af sektorstøtte

1. Den Blandede Komité vedtager senest tre måneder efter begyndelsen af den midlertidige anvendelse af denne protokol et flerårigt fiskeriprogram, som har til hovedformål at fremme et ansvarligt og bæredygtigt fiskeri i Madagaskars fiskerizone i overensstemmelse med Madagaskars nationale fiskeristrategi.

2. Gennemførelsesbestemmelserne for dette flerårige fiskeristøtteprogram omfatter blandt andet:

2.1. de årlige og flerårige retningslinjer for, hvordan det i artikel 4, punkt 2.2, omhandlede faste beløb af den finansielle modydelse skal anvendes

2.2. de årlige og flerårlige mål, der skal nås med henblik på at få indført ansvarligt og bæredygtigt fiskeri, under hensyntagen til de prioriteter, som Madagaskar har angivet i sin nationale fiskeripolitik, navnlig den nationale strategi for forvaltningen af tunfiskeriet, og navnlig hvad angår støtte til småfiskeri og traditionelt fiskeri, opfølgning, kontrol og overvågning af fiskeriaktiviteter og ikke mindst bekæmpelse af ulovligt, urapporteret og ureguleret fiskeri (IUU-fiskeri), styrkelse af Madagaskars fiskeriforskningskapacitet eller kapaciteten til forvaltning af adgang og anvendelse af marine økosystemer og fiskeressourcer

2.3. de nødvendige kriterier og procedurer, herunder i givet fald budgetmæssige og finansielle indikatorer, for en årlig evaluering af resultaterne.

3. Hvert år fremlægger de madagaskiske myndigheder i form af en årsberetning, en situationsrapport over aktiviteter, der er gennemført ved hjælp af den finansielle modydelse til sektorstøtte. Rapporten vurderes i Den Blandede Komité. Årsberetningen for det foregående år vil ligeledes omfatte en vurdering af gennemførelsen af sektorstøtten i hele protokollens gyldighedsperiode.

4. Enhver foreslået ændring af det flerårige sektorprogram skal forelægges Den Blandede Komité.

5. Betalingen af den andel af det finansielle bidrag, der går til sektorstøtte, foretages i årlige afdrag på grundlag af en analyse foretaget af Den Blandede Komité og på grundlag af resultaterne af gennemførelsen af sektorstøtten, jf. punkt 2, 3 og 4 i denne artikel.

6. Den Europæiske Union kan suspendere hele eller dele af betalingen af andelen af det finansielle bidrag, som omhandlet i artikel 4, punkt 2.2, i protokollen, i følgende tilfælde:

6.1. hvis de resultater, der er opnået, efter Den Blandede Komités gennemgang, jf. punkt 5, ikke blev betragtet som værende i overensstemmelse med det program, som Den Blandede Komité vedtog

6.2. hvis denne finansielle modydelse ikke udnyttes til formålet.

7. Efter en suspension, som omhandlet i punkt 6, vil betalingen af andelen af det finansielle bidrag til sektorstøtten kun blive genoptaget efter høring og aftale mellem de to parter, og når resultaterne af gennemførelsen af sektorstøtten opfylder den programplan, der er vedtaget af Den Blandede Komité. Ikke desto mindre kan betalingen af andelen af det finansielle bidrag til sektorstøtten først foretages seks måneder efter protokollens udløb.

Artikel 7

Videnskabeligt samarbejde om ansvarligt fiskeri

1. Gennem videnskabeligt samarbejde forpligter parterne sig til at fremme ansvarligt fiskeri i Madagaskars fiskerizone og af de arter og det fiskeri, der hører under IOTC's mandat. Begge parter forpligter sig til at respektere alle resolutioner og henstillinger fra IOTC.

2. I protokollens gyldighedsperiode tilstræber Den Europæiske Union og Madagaskar at udveksle alle videnskabelige oplysninger, der gør det muligt at overvåge fiskeressourcernes tilstand i Madagaskars fiskerizone.

3. I løbet af denne protokols gyldighedsperiode kan parterne, såfremt der er behov for det, nedsætte en fælles videnskabelig arbejdsgruppe, der skal undersøge alle videnskabelige spørgsmål i forbindelse med gennemførelsen af denne protokol. Denne fælles, videnskabelige arbejdsgruppes mandat, sammensætning og funktion fastsættes af Den Blandede Komité.

4. På grundlag af de resolutioner og henstillinger, der er vedtaget af IOTC, og i lyset af den nyeste videnskabelige rådgivning og, hvor det er relevant, konklusioner fra møderne i den fælles, videnskabelige arbejdsgruppe, kan Den Blandede Komité vedtage foranstaltninger til sikring af bæredygtig forvaltning af de fiskeressourcer, der er omfattet af denne protokol, og vedrørende EU-fiskerfartøjernes aktiviteter.

Artikel 8

Revision af fiskerimuligheder og tekniske foranstaltninger efter fælles aftale med Den Blandede Komité

1. De i artikel 1 omhandlede fiskerimuligheder kan justeres af Den Blandede Komité, såfremt resolutioner og henstillinger, som IOTC har vedtaget, bekræfter, at en sådan justering garanterer bæredygtig forvaltning af de fiskearter, der er omfattet af denne protokol, og om nødvendigt efter udtalelse fra en videnskabelig arbejdsgruppe.

2. I så fald forhøjes den finansielle modydelse, som er omhandlet i artikel 4, punkt 2.1, forholdsmæssigt og pro rata temporis, og nærværende protokol og bilaget hertil ændres i fornødent omfang.

3. Den Blandede Komité kan, hvis det er nødvendigt, efter fælles aftale undersøge og tilpasse bestemmelserne om betingelserne for fiskeri samt gennemførelsesbestemmelserne i nærværende protokol og bilagene hertil.

Artikel 9

Forsøgsfiskeritogter

1. Den Blandede Komité kan give tilladelse til forsøgsfiskeritogter i Madagaskars fiskerizone for at afprøve den tekniske gennemførlighed og den økonomiske rentabilitet af nye former for fiskeri. Til dette formål og efter anmodning fra den ene af de to parter, skal komitéen fastlægge arter, betingelser og eventuelle andre relevante parametre i overensstemmelse med de betingelser, der er fastsat af den fælles videnskabelige arbejdsgruppe.

2. Den Europæiske Union forelægger de madagaskiske myndigheder anmodningerne om tilladelser til forsøgsfiskeri på grundlag af tekniske data med angivelse af:

— fartøjets tekniske specifikationer

— skibsofficerernes fagkundskaber om det pågældende fiskeri

— forslag til tekniske parametre for forsøgstogtet (varighed, redskaber, udforskningsområder osv.).

3. Tilladelser til forsøgsfiskeri bør højst gives for seks måneder. De er underlagt en eventuel betaling af et gebyr, der er fastsat af de madagaskiske myndigheder.

4. En videnskabelig observatør udpeget af Madagaskar skal være tilstede om bord under hele togtet.

5. De fangster, der falder inden for rammerne af og tages under forsøgstogtet, forbliver rederens ejendom.

6. Resultaterne af togtet meddeles udførligt Den Blandede Komité. Hvis komitéen mener, at resultatet af forsøgsfiskeriet har været positivt, kan Madagaskars regering tildele Den Europæiske Unions flåde fiskerimuligheder for nye arter inden for rammerne af en anden protokol.

Artikel 10

Fiskeribetingelser — eksklusivitetsklausul

1. Den Europæiske Unions fiskerfartøjer må kun fiske i Madagaskars fiskerizone, såfremt de er opført på IOTC's liste over autoriserede fiskerfartøjer, og hvis de har fået en fiskeritilladelse af de madagaskiske myndigheder i overensstemmelse med partnerskabsaftalen og nærværende protokol.

2. De madagaskiske myndigheder giver kun fiskeritilladelser til fiskerfartøjer fra Den Europæiske Union i henhold til partnerskabsaftalen og nærværende protokol, da udstedelse af tilladelser til sådanne fartøjer uden for denne ramme, navnlig i form af private tilladelser, er forbudt.

3. Den Europæiske Unions fiskerfartøjers aktiviteter i Madagaskars fiskerizone er underlagt Madagaskars gældende love og administrative bestemmelser, medmindre andet er bestemt i nærværende protokol og dens bilag.

4. Parterne underretter hinanden om eventuelle ændringer i deres fiskeripolitikker og -lovgivning.

Artikel 11

Suspension

1. Gennemførelsen af denne protokol, herunder betaling af den finansielle modydelse, kan suspenderes unilateralt af en af parterne, såfremt betingelserne, der er fastsat i artikel 3 i aftalen og i artikel 3 i denne protokol ikke overholdes, samt i følgende tilfælde og under følgende omstændigheder:

1.1. force majeure

1.2. en alvorlig og uløst uoverensstemmelse mellem parterne om tolkningen eller gennemførelsen af aftalen og af denne protokol

1.3. Unionens manglende betaling af den finansielle modydelse, som omhandlet i artikel 4, punkt 2.1, af andre grunde end dem, der er omhandlet i artikel 6 i denne protokol.

2. Suspension på grund af manglende overholdelse af de betingelser, som er omhandlet i artikel 3, punkt 2, i denne protokol, kan kun finde sted i tilfælde af, at der indledes konsultationer i medfør af artikel 96 i Cotonou-aftalen vedrørende overtrædelse af væsentlige og grundlæggende elementer i menneskerettighederne, som fastsat i artikel 9 i nævnte aftale.

3. Hvis protokollens anvendelse suspenderes af andre årsager end dem, der er omhandlet i punkt 2 i denne artikel, er suspensionen underlagt kravet om, at den part, der ønsker en sådan suspension, meddeler dette skriftligt mindst tre måneder før, suspensionen træder i kraft.

4. Suspension af protokollen af de årsager, der er omhandlet i punkt 2 i denne artikel, træder i kraft straks efter, at beslutningen om suspension er truffet.

5. I tilfælde af suspension fortsætter parterne samrådet for at finde en mindelig løsning på tvisten. Når en sådan løsning er fundet, anvendes protokollen på ny, og den finansielle modydelse nedsættes forholdsmæssigt og pro rata temporis, efter hvor længe anvendelsen af protokollen har været suspenderet.

6. Alle Den Europæiske Unions fiskerfartøjers aktiviteter i Madagaskars fiskerizone suspenderes i hele suspensionsperioden.

Artikel 12

Opsigelse

1. Ved opsigelse af denne protokol skal den part, der ønsker at opsige protokollen, mindst seks måneder inden den dato, hvor opsigelsen træder i kraft, skriftligt meddele den anden part sin hensigt om at opsige protokollen.

2. Efter afsendelse af meddelelsen om opsigelse, som omhandlet i det foregående punkt, indleder parterne samråd.

Artikel 13

Databeskyttelse

1. Madagaskar og Den Europæiske Union forpligter sig til altid at behandle alle persondata om EU-fartøjer og deres fiskeri, der indsamles inden for rammerne af aftalen, i overensstemmelse med principperne om fortrolighed og databeskyttelse.

2. Parterne skal sikre, at kun aggregerede data vedrørende fiskeriaktiviteter i Madagaskars fiskerizone offentliggøres i overensstemmelse med IOTC's relevante bestemmelser.

3. Oplysninger, der kan betragtes som fortrolige, må af de kompetente myndigheder kun anvendes med henblik på aftalens gennemførelse og i forbindelse med forvaltning, opfølgning, kontrol og overvågning af fiskeriet.

Artikel 14

Elektronisk udveksling af data

1. Madagaskar og Den Europæiske Union forpligter sig til hurtigst muligt at etablere de nødvendige systemer for elektronisk udveksling af alle oplysninger og dokumenter, der vedrører aftalens gennemførelse. Der kvitteres for alle elektroniske udvekslinger.

2. Den elektroniske udgave af et dokument vil i alle sammenhænge være sidestillet med papirudgaven.

3. Madagaskar og Den Europæiske Union underretter straks hinanden om eventuelle funktionsfejl i de elektroniske systemer. Oplysninger og dokumenter i forbindelse med aftalens gennemførelse erstattes så automatisk af papirudgaver.

Artikel 15

Midlertidig anvendelse

Denne protokol anvendes midlertidigt fra datoen for dens undertegnelse, dog tidligst fra den 1. januar 2015.

Artikel 16

Ikrafttrædelse

Denne protokol træder i kraft på den dato, hvor parterne giver hinanden meddelelse om, at de nødvendige procedurer for dens ikrafttræden er afsluttet.

For Den Europæiske Union For Republikken Madagaskar